Paul Ekman

Paul Ekman (15. veebruar 1934 Washington – 17. november 2025) oli Ameerika Ühendriikide psühholoog, kes uuris emotsioone. 
Ekmani loodud emotsiooniatlas sisaldab üle 10 000 näoilme ja seda on kujundlikult nimetatud maailma parimaks inimvaledetektoriks. 20. sajandi saja kõige silmapaistvama psühholoogi edetabelis oli Ekman 2002. aasta seisuga 59. kohal.
Elulugu.
Paul Ekman sündis 1934. aastal Washingtonis ning jõudis noorpõlves elada New Jersey, Washingtoni, Oregoni ja California osariigis. Ta isa oli lastearst ja ema advokaat. Ekmani õde Joyce Steingart on psühhoanalüütik New Yorgis. Kui Ekman oli 14-aastane, siis ilmnes ta emal raskekujuline psüühikahäire ja Ekman otsustas oma elu pühendada just selliste inimeste aitamisele. Ta astus 15-aastaselt keskkooli lõpetamata Chicago ülikooli. Teda paelus rühmateraapia ja -dünaamika ning sel teemal oli ka tema esimene uurimisprojekt. Bakalaureusekraadi sai Paul Ekman 1954. aastal New Yorgi Ülikoolis.
Töökäik.
Esiteks toetati Ekmani 1963. aastal, et ta saaks uurida mitteverbaalset käitumist. 1985. aastal ilmus tal raamat "Telling Lies". Karjääri jooksul on Ekman palju kaasa aidanud emotsioonide ja mitteverbaalse käitumise uurimisele. Ta läks pensionile 2004. aastal, kui oli professor psühhiaatria instituudis California Ülikoolis. Aastatel 1960–2004 töötas Paul Ekman ka Langley Porteri Psühhiaatriakliinikus.
Pärast pensionile jäämist asutas ta ettevõtte Paul Ekman Group, mis töötab välja veebipõhiseid emotsionaalsete oskuste arendamise programme, korraldab emotsioonipsühholoogia töötube ja toetab selle valdkonna uurijaid.
Meedia.
Ta oli John Cleese'i kirjutatud stsenaariumiga BBC dokumentaalsarja "The Human Face" (oli eetris märtsis 2001) konsultant. Ekmani uurimused on mõjutanud samuti populaarset telesarja "Lie To Me", st sarja peategelase Dr. Lightmani loomisel on aluseks võetud just Paul Ekman. Ekman ise oli sarja loomisse kaasatud – ta korrigeeris stsenaariume, et need oleksid teaduspõhised, ning valmistas näitlejatele videoid emotsioonide harjutamiseks.
Ajakirja Time järgi oli Paul Ekman 2009. aastal üks sajast kõige mõjuvõimsamast inimesest.
Uurimisvaldkonnad.
Mitteverbaalne käitumine.
Ekman avaldas 1957. aastal oma esimese uuringu mitteverbaalse suhtluse kohta. Selles kirjeldas ta, kui keeruline on mitteverbaalset käitumist empiiriliselt mõõta, ning tegeles pikka aega vastavate tehnikate väljatöötamisele. Lõpuks leidis ta, et selle puhul võiksid olla adekvaatsed näolihaste liigutused, mis emotsioonide puhul ilmnevad. Lisaks väitis Ekman, et inimesed on võimelised tegema üle 10 000 näoilme, millest on emotsioonide seisukohast olulised vaid 3000.
Emotsioonid.
Emotsioonide uurimisel leidis Ekman, et eri kultuurides mõistetakse emotsioone üpris samamoodi. Täpsemalt pani ta tähele, et on olemas universaalsed emotsioonid, kuhu kuuluvad Ekmani arvates viha, vastikus, hirm, õnn, kurbus ja üllatus. 1990. aastatel pakkus Ekman baasemotsioonidest täiendatud versiooni, mis muu hulgas sisaldas positiivseid ja negatiivseid emotsioone, mida ei ole võimalik vaid näoilmega väljendada. Uuendatud nimekirjas olid lõbu, põlgus, rahulolu, piinlikkus, erutus, süütunne, uhkus saavutuse pärast, kergendustunne, rahuldatus, sensoorne mõnu ja häbi.